হঠাৎ করে ​শখ ​জেগেছিল উপর থেকে দুনিয়া​টা দেখার। উঁচু থেকে নীচের মানুষজন, বাড়িঘর, দেখতে ঠিক কেমন লাগে? এটুকুই দেখার শখ ছিল তার। 
শখ পূরণের উপায়ও বের করে ফেলেছিল মানসিক ভারসাম্যহীন কিশোর। ইচ্ছাপূরণে মোবাইল টাওয়ারকেই বেছে নিয়েছিল সে। আর তাতেই হুলস্থুল পড়ে গেল দক্ষিণ দিনাজপুরের বালুরঘাট থানার কৈগ্রামে।

এই বিষয়ে অন্যান্য খবর

হাওড়া ব্রিজের মাথায় যুবক! নামাতে খরচ হল ৫০ টাকা, দেখুন সেই ভিডিও 


মিঠুন সিংহ নামে ​​মানসিক ভারসাম্যহীন ওই কিশোরের ঠেলায় মঙ্গলবার দুপুরে কয়েক ঘণ্টা ধরে নাস্তানাবুদ হলেন পুলিশ ও দমকল কর্মীরা। শেষ পর্যন্ত অবশ্য নিরাপদেই মিঠুনকে মোবাইল টাওয়ার থেকে নামিয়ে আনা হয়। 

মোবাইল টাওয়ারে মিঠুন। নিজস্ব চিত্র
মিঠুনের পরিবারের দাবি, মাস তিনেক আগে থেকে মানসিক রোগে আক্রান্ত হয়েছে ওই কিশোর। পরিবারের লোকেরা তার চিকিৎসাও করিয়েছেন। বেশ কিছুদিন ধরেই তার শখ হয়েছিল উপর থেকে তাদের আশপাশের এলাকা দেখবে। 
মঙ্গলবার সকালে চিকিৎসকের কাছে নিয়ে যাবে বলে মিঠুনের মা তাকে স্নানও করিয়ে দেন। চোখের আড়াল হতেই বাড়ি থেকে বেরিয়ে সোজা মোবাইলের টাওয়ারে চড়ে বসে ওই কিশোর। অনেক খোঁজাখুঁজির পর নজরে আসে যে মোবাইলের টাওয়ারের উপরে দাঁড়িয়ে রয়েছে সে। 
কী বলছেন মিঠুনের মা, দেখুন ভিডিও
 

এর পরেই তাকে টাওয়ার থেকে নামানো চেষ্টায় শুরু হয়। খবর দেওয়া হয় পুলিশ ও দমকলে। বালুরঘাট থেকে দমকল কর্মীরা ঘটনাস্থলে পৌঁছে অনেক চেষ্টা করেও ব্যর্থ হন। খাবার ও দামি মোবাইলের প্রলোভন দেখিয়েও দুপুর পর্যন্ত নামানো যায়নি তাকে। এমনকী বিপর্যয় মোকাবিলা দফতরের কর্মীরা গিয়েও ব্যর্থ হন। 
অবশেষে বাড়ির লোকেদের পরামর্শে টাওয়ারের আশপাশ থেকে সরে যান দমকল ও বিপর্যয় মোকাবিলা দলের সদস্যরা। এর পরে বিকেল চারটে নাগাদ মিঠুন নিজেই নীচে নেমে এলে সকলে স্বস্তির নিঃশ্বাস ফেলেন। 
প্রসঙ্গত, বছর দেড়েক আগে বালুরঘাটেরই জলঘর পঞ্চায়েত এলাকায় একই ভাবে মানসিক ভারসাম্যহীন এক ব্যক্তি তাল গাছে চড়ে বসেছিলেন। দমকল কর্মীরা ও অন্যান্যরা তাঁকে নামিয়ে আনার চেষ্টা করলে উপর থেকে ঝাঁপ দিয়ে আত্মহত্যা করেছিলেন তিনি। মিঠুনের ঘটনায় তাই অতিরিক্ত সতর্ক ছিলেন দমকল কর্মীরা।